[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 2.12.2010

COM(2010) 704 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τη μελλοντική ανάγκη και χρήση μηχανικώς διαχωρισμένου κρέατος στην Ευρωπαϊκή Ένωση, συμπεριλαμβανομένης της πολιτικής για την ενημέρωση των καταναλωτών

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τη μελλοντική ανάγκη και χρήση μηχανικώς διαχωρισμένου κρέατος στην Ευρωπαϊκή Ένωση, συμπεριλαμβανομένης της πολιτικής για την ενημέρωση των καταναλωτών

ΠΙΝΑΚΑΣ ΠΕΡΙΕΧΟΜΕΝΩΝ

1. Συνοπτική παρουσίαση 3

2. Εισαγωγή 4

3. Διαβουλεύσεις 4

4. Νομοθεσία της ΕΕ σχετικά με το μηχανικώς διαχωρισμένο κρέας 5

4.1. Ορισμός του μηχανικώς διαχωρισμένου κρέατος 5

4.2. Διατάξεις για τα ζωικά είδη καταγωγής 5

4.3. Απαιτήσεις για τις εγκαταστάσεις παραγωγής και τις πρώτες ύλες 5

4.4. Απαιτήσεις υγιεινής κατά και μετά την παραγωγή 6

4.5. Απαιτήσεις σχετικά με την επισήμανση 6

5. Αξιολóγηση της παραγωγής και χρήσης του ΜΔΚ 6

5.1. Μέθοδοι παραγωγής ΜΔΚ 6

5.2. Ποσότητα παραγόμενου ΜΔΚ 7

5.3. Χρήση του ΜΔΚ 8

5.3.1. Κράτη μέλη 8

5.3.2. Βιομηχανία κρέατος 8

5.3.3. Καταναλωτές 8

5.4. Ενδοενωσιακό εμπόριο, εισαγωγές και εξαγωγές ΜΔΚ 9

6. Εφαρμογή των απαιτήσεων σε θεματα υγιεινής και επισήμανσης για το ΜΔΚ 9

6.1. Επίσημοι έλεγχοι 9

6.2. Πτυχές ασφάλειας των τροφίμων 10

6.3. Εφαρμογή του ορισμού του ΜΔΚ 10

6.4. Απαιτήσεις επισήμανσης για τις δύο κατηγορίες ΜΔΚ 11

7. Θέση της Επιτροπής 12

ΠΑΡΑΡΤΗΜΑ I 16

ΠΑΡΑΡΤΗΜΑ II 17

Συνοπτική παρουσίαση

Βάσει του άρθρου 9 του κανονισμού (EΚ) αριθ. 999/2001[1] (κανονισμός ΜΣE), η Επιτροπή πρέπει να υποβάλει ανακοίνωση στο Ευρωπαϊκό Κοινοβούλιο και το Συμβούλιο σχετικά με τη μελλοντική ανάγκη και χρήση μηχανικώς διαχωρισμένου κρέατος (ΜΔΚ) στην ΕΕ, συμπεριλαμβανομένης της πολιτικής για την ενημέρωση των καταναλωτών. Το ΜΔΚ παράγεται με την αφαίρεση κρέατος από οστά με σάρκα μετά την αποστέωση ή από σφάγια πουλερικών. Η παραγωγή ΜΔΚ μπορεί να χρησιμεύσει ως μέσο για την αύξηση του οικονομικού οφέλους από την παραγωγή που βασίζεται στην ανάκτηση κρέατος.

Η παρούσα ανακοίνωση παρέχει επισκόπηση των ειδικών απαιτήσεων υγιεινής και επισήμανσης που προβλέπονται στη νομοθεσία της ΕΕ καθώς και της παραγωγής και της χρήσης (και του τρόπου με τον οποίο αντιλαμβάνονται οι καταναλωτές τη χρήση του ΜΔΚ).

Οι μεθοδολογίες που χρησιμοποιούνται για την παραγωγή ΜΔΚ ποικίλλουν σημαντικά, με αποτέλεσμα τα προϊόντα να παρουσιάζουν μεγάλες διαφορές ως προς τις ορατές και μικροσκοπικές (ιστολογικές) πτυχές τους και τις παραμέτρους ποιότητας.

Η συνολική ποσότητα του παραγόμενου ΜΔΚ προσεγγίζει σχεδόν τους 700 000 τόνους ετησίως· το 2007 το ΜΔΚ υψηλής πίεσης αντιπροσώπευε το 77% και το ΜΔΚ χαμηλής πίεσης το 23%. Όσον αφορά τα ζωικά είδη, το 88% του ΜΔΚ προέρχεται από πουλερικά και το 12% από χοίρους. Η παραγωγή ΜΔΚ από μηρυκαστικά απαγορεύεται από τη νομοθεσία της ΣΕΒ. Η συνολική αξία της καταγραφόμενης παραγωγής ΜΔΚ μπορεί, συνεπώς, να εκτιμηθεί μεταξύ 400 και 900 εκατομμυρίων ευρώ ετησίως. Το 20% του ΜΔΚ που παράγεται στην ΕΕ εξάγεται. Οι εισαγωγές είναι αμελητέες.

Η Επιτροπή δεν είναι αντίθετη με τη συνέχιση της χρήσης του ΜΔΚ, την οποία εν γένει υποστηρίζουν τα κράτη μέλη και οι οργανώσεις των ενδιαφερομένων μερών. Κατά την εφαρμογή των απαιτήσεων υγιεινής και επισήμανσης, που προβλέπονται στη νομοθεσία της ΕΕ, ανέκυψαν ορισμένα προβλήματα κυρίως όσον αφορά τους ισχύοντες ορισμούς. Για τους σκοπούς της διασφάλισης της ομοιόμορφης εφαρμογής του δικαίου της ΕΕ και του θεμιτού ανταγωνισμού στην αγορά της ΕΕ η Επιτροπή θα υποβάλει έγγραφο κατευθυντήριων γραμμών για την καλύτερη επισήμανση των προϊόντων που πρέπει να θεωρούνται ΜΔΚ ή, κατά περίπτωση, θα προτείνει νομοθετικές τροποποιήσεις.

Επιπλέον, η Επιτροπή θεωρεί ενδεδειγμένες τις ισχύουσες διατάξεις για την επισήμανση του ΜΔΚ και ότι ως εκ τούτου θα πρέπει να διατηρηθούν.

Εισαγωγή

Το μηχανικώς διαχωρισμένο κρέας (ΜΔΚ) είναι το προϊόν που λαμβάνεται με την αφαίρεση κρέατος από οστά ή σφάγια πουλερικών[2], με τη χρήση μηχανικών μέσων που οδηγούν στην απώλεια ή στη μεταβολή της δομής των μυϊκών ινών ώστε να μην μπορεί να συγκριθεί με του κανονικού κρέατος.

Το ΜΔΚ αποτελεί σημαντική πρώτη ύλη που χρησιμοποιείται για την παρασκευή προϊόντων με βάση το κρέας και παρασκευασμάτων κρέατος και η παραγωγή του μπορεί να συμβάλει σημαντικά στην αύξηση του οικονομικού οφέλους από την παραγωγή κρέατος.

Ωστόσο, στο παρελθόν είχαν εντοπιστεί δυνητικοί κίνδυνοι για τη δημόσια υγεία που συνδέονταν με την ειδική αυτή μέθοδο παραγωγής, συμπεριλαμβανομένου πιθανού κινδύνου ΣΕΒ. Η χρήση των οστών μηρυκαστικών ως πρώτη ύλη για την παραγωγή ΜΔΚ απαγορεύεται στην ΕΕ από το 2001. Το 2006, στο πλαίσιο της επανεξέτασης του κανονισμού ΣΕΒ, ζητήθηκε από την Επιτροπή να υποβάλει ανακοίνωση στο Ευρωπαϊκό Κοινοβούλιο και στο Συμβούλιο για τη μελλοντική ανάγκη χρήσης στην ΕΕ ΜΔΚ που προέρχεται από οστά μηρυκαστικών και άλλων ζωικών ειδών, συμπεριλαμβανομένης της πολιτικής για την ενημέρωση των καταναλωτών.

Επομένως, σκοπός της παρούσας ανακοίνωσης είναι:

( να παρουσιάσει μια επισκόπηση των τρεχουσών νομοθετικών διατάξεων της ΕΕ που συνδέονται με το ΜΔΚ·

( να παρουσιάσει μια επισκόπηση και αποτίμηση της παραγωγής και χρήσης ΜΔΚ στην ΕΕ·

( να αξιολογήσει την εφαρμογή των διατάξεων της ΕΕ για την παραγωγή και επισήμανση του ΜΔΚ και να προσδιορίσει εάν υπάρχει ανάγκη επανεξέτασής τους σε μεσοπρόθεσμο επίπεδο.

Διαβουλεύσεις

Η παρούσα ανακοίνωση της Επιτροπής βασίζεται στις πληροφορίες που υπέβαλαν τα κράτη μέλη για τη χρήση και την παραγωγή ΜΔΚ στην επικράτειά τους. Η Επιτροπή προκειμένου να συγκεντρώσει στοιχεία με εναρμονισμένο τρόπο απέστειλε ερωτηματολόγιο σε όλα τα κράτη μέλη. Σκοπός του ερωτηματολογίου ήταν η συγκέντρωση αναλυτικών στοιχείων για τις μεθόδους παραγωγής, τις παραμέτρους που χρησιμοποιούνται για να γίνεται διάκριση μεταξύ του ΜΔΚ που παράγεται με διαφορετικές μεθόδους, τα ζωικά είδη από τα οποία παράγεται το ΜΔΚ, τις παραγόμενες ποσότητες, τις χρήσεις, την οικονομική αξία και την πρόθεση συνέχισης της παραγωγής. Και τα 27 κράτη μέλη απάντησαν το ερωτηματολόγιο.

Επιπλέον, η Επιτροπή πραγματοποίησε διαβουλεύσεις με τις σημαντικότερες οργανώσεις ενδιαφερόμενων μερών στην ΕΕ: UECBV[3], AVEC[4], Clitravi[5], CIAA[6] and BEUC[7].

Συγκεντρώθηκαν συμπληρωματικά στοιχεία σχετικά με την εφαρμογή των νομοθετικών διατάξεων της ΕΕ που βασίστηκαν σε εκθέσεις από αποστολές που διενεργήθηκαν από τις υπηρεσίες επιθεώρησης της Επιτροπής, το Γραφείο Τροφίμων και Κτηνιατρικών Θεμάτων (ΓΤΚΘ) της Γενικής Διεύθυνσης Υγείας και Καταναλωτών.

Νομοθεσια της εε σχετικα με το μηχανικωσ διαχωρισμενο κρεασ

Ορισμός του μηχανικώς διαχωρισμένου κρέατος

Σύμφωνα με το σημείο 1 παράγραφος 14 του παραρτήματος Ι του κανονισμού (ΕΚ) αριθ. 853/2004[8] και το άρθρο 3 παράγραφος 1 στοιχείο ιδ) του κανονισμού ΜΔΚ, το ΜΔΚ ορίζεται ως εξής:

«Μηχανικώς διαχωρισμένο κρέας» ή «ΜΔΚ»: το προϊόν που λαμβάνεται με την αφαίρεση κρέατος από οστά που φέρουν σάρκα μετά την αποστέωση, με τη χρήση μηχανικών μέσων που οδηγούν στην απώλεια ή στη μεταβολή της δομής των μυϊκών ινών.

Ο ορισμός σκοπίμως είναι γενικευμένος ώστε να καλύπτει όλες τις μεθόδους μηχανικού διαχωρισμού και να γίνεται διάκριση μεταξύ του ΜΔΚ και, για παράδειγμα, του τεμαχισμένου κρέατος ή του κιμά και να θεσπίζονται οι ανάλογες απαιτήσεις για την υγιεινή των τροφίμων. Λόγω των ταχέων τεχνολογικών εξελίξεων, θεωρήθηκε κατάλληλος ένας ευέλικτος ορισμός. Τα ακόλουθα κριτήρια προσδιορίζουν το ΜΔΚ:

( η φύση της πρώτης ύλης «από οστά με σάρκα μετά την αποστέωση ή από σφάγια πουλερικών »·

( η χρήση μηχανικών μέσων·

( η απώλεια ή μεταβολή της δομής των μυϊκών ινών.

Διατάξεις για τα ζωικά είδη καταγωγής

Σύμφωνα με τον κανονισμό ΣΕΒ, απαγορεύεται η χρήση οστών ή τεμαχισμένων οστών βοοειδών και αιγοπροβάτων για την παραγωγή ΜΔΚ σε όλα τα κράτη μέλη. Επιπλέον, οι εισαγωγές προϊόντων που προέρχονται από βοοειδή και αιγοπρόβατα δεν πρέπει να περιέχουν ή να προέρχονται από ΜΔΚ που λαμβάνεται από οστά βοοειδών και αιγοπροβάτων. Η παραγωγή και εισαγωγή ΜΔΚ που λαμβάνεται από άλλα ζωικά είδη επιτρέπεται βάσει ορισμένων απαιτήσεων όσον αφορά την υγιεινή και την επισήμανση.

Απαιτήσεις για τις εγκαταστάσεις παραγωγής και τις πρώτες ύλες

Εκτός από τις γενικές απαιτήσεις που θεσπίζονται με τον κανονισμό (ΕΚ) αριθ. 852/2004[9], οι ειδικές απαιτήσεις για τις εγκαταστάσεις παραγωγής ΜΔΚ και οι πρώτες ύλες από τις οποίες μπορεί τούτο να λαμβάνεται θεσπίζονται στο παράρτημα ΙΙΙ, τμήμα V, κεφάλαιο Ι του κανονισμού (ΕΚ) αριθ.853/2004.

Απαιτήσεις υγιεινής κατά και μετά την παραγωγή

Εκτός από τις απαιτήσεις υγιεινής κατά και μετά την παραγωγή που προβλέπονται στον κανονισμό (ΕΚ) αριθ. 852/2004, στο παράρτημα ΙΙΙ, τμήμα V, κεφάλαιο ΙΙΙ σημείο 1 του κανονισμού (ΕΚ) αριθ. 853/2004 θεσπίζονται ειδικές απαιτήσεις υγιεινής που πρέπει να τηρούνται κατά και μετά την παραγωγή ΜΔΚ.

Η διάκριση μεταξύ ΜΔΚ που λαμβάνεται με τη χρήση διαφορετικών τεχνικών (π.χ. χαμηλή και υψηλή πίεση) θεωρήθηκε αναγκαία λόγω της επίδρασης των τεχνικών αυτών στην ευαισθησία των εν λόγω προϊόντων στη μικροβιολογική μόλυνση κατά την παραγωγή και στον περαιτέρω χειρισμό.

Στο παράρτημα Ι συγκρίνονται οι ειδικές απαιτήσεις για την παραγωγή και χρήση του ΜΔΚ σε συνάρτηση με τις διαφορετικές τεχνικές.

Απαιτήσεις σχετικά με την επισήμανση

Το μηχανικώς διαχωρισμένο κρέας (αναφέρεται επίσης ως μηχανικώς ανακτώμενο κρέας) διαφέρει αισθητά από το «κρέας» όπως το αντιλαμβάνονται οι καταναλωτές. Ως εκ τούτου εξαιρέθηκε από τον ορισμό του κρέατος που προβλέπεται στην οδηγία 2001/101/ΕΚ[10] της Επιτροπής που διέπει τον ορισμό του κρέατος για σκοπούς επισήμανσης. Για το λόγο αυτό, πρέπει να γίνεται ειδική μνεία στο ΜΔΚ και στα ζωικά είδη από τα οποία λαμβάνεται. Ο συγκεκριμένος κανόνας επισήμανσης ισχύει για τα προϊόντα που καλύπτονται από τον παραπάνω ορισμό της ΕΕ για το «μηχανικώς διαχωρισμένο κρέας»[11].

Επιπλέον, σύμφωνα με τον κανονισμό (EΚ) αριθ. 853/2004 οι συσκευασίες που προορίζονται για την προμήθεια του τελικού καταναλωτή και περιέχουν κιμά από πουλερικά ή μόνοπλα ή παρασκευάσματα κρέατος που περιέχουν ΜΔΚ, πρέπει να φέρουν ένδειξη ότι τα προϊόντα αυτά πρέπει να μαγειρεύονται πριν καταναλωθούν, εάν επιβάλλεται από την εθνική νομοθεσία.

Αξιολογηση της Παραγωγησ και Χρησησ του ΜΔΚ

Μέθοδοι παραγωγής ΜΔΚ

Η πίεση που χρησιμοποιούν οι διάφορες τεχνολογίες ποικίλλει ανάλογα με τα χρησιμοποιούμενα μηχανήματα και παραμέτρους. Τα κράτη μέλη αναφέρουν κατά κύριο λόγο πίεση μικρότερη των 100 bar (έως και λίγα μόνο bar), για την παραγωγή ΜΔΚ χαμηλής πίεσης, ενώ η πίεση που αναφέρθηκε με τη μεγαλύτερη συχνότητα για την παραγωγή ΜΔΚ υψηλής πίεσης ήταν μεγαλύτερη από 100 bar (έως και 400 bar). Αναφέρθηκαν ορισμένες επικαλύψεις στις πιέσεις των δύο μεθόδων παραγωγής.

Εν τω μεταξύ, αναπτύχθηκαν νέες τεχνολογίες ή εφαρμόζονται πλέον νέες χρήσεις σε υπάρχοντα μηχανήματα. Ορισμένες φορές γίνεται συνδυασμός διαφορετικών τεχνολογιών.

Οι ποιοτικές πτυχές του ΜΔΚ ποικίλλουν ανάλογα με τα μηχανήματα που χρησιμοποιούνται για την παραγωγή και εξαρτώνται από διάφορες παραμέτρους (βλέπε παράρτημα ΙΙ).

Οπτικά, το ΜΔΚ υψηλής πίεσης είναι ένα προϊόν με χαρακτηριστική και εξαιρετικά αλοιφώδη υφή λόγω της απώλειας ή της μεταβολής της δομής των μυϊκών ινών. Από άλλες τεχνολογίες (ΜΔΚ χαμηλής πίεσης) μπορεί να προκύπτουν προϊόντα που να μην μπορούν καθόλου ή πολύ δύσκολα να διαφοροποιηθούν οπτικά από τον κιμά[12]

Μικροσκοπικά, η αποτίμηση της «απώλειας ή μεταβολής της δομής των μυϊκών ινών» είναι δυνατή με τη χρήση μικροσκοπικών τομών του κρέατος. Μπορεί να παρατηρηθεί μεγάλη απόκλιση στη μεταβολή της εσωτερικής δομής του προϊόντος ανάλογα με τις διαφορετικές παραμέτρους παραγωγής που θα έχουν χρησιμοποιηθεί.

Ποσότητα παραγόμενου ΜΔΚ

Τέσσερα κράτη μέλη δεν διαθέτουν εγκεκριμένες εγκαταστάσεις για την παραγωγή ΜΔΤ. Ορισμένα κράτη μέλη δεν υπέβαλαν, για διάφορους λόγους, στοιχεία για την παραγωγή. Τα στοιχεία από τα κράτη μέλη στον πίνακα 3 επομένως είναι υποεκτιμήσεις.

Άλλα κράτη μέλη, δεν ήταν σε θέση να υποβάλουν στοιχεία που κάνουν διάκριση μεταξύ ΜΔΚ χαμηλής και υψηλής πίεσης και ζωικών ειδών από τα οποία παράγεται το ΜΔΚ στην επικράτειά τους.

Τα στοιχεία του κλάδου παραγωγής δείχνουν σημαντική απόκλιση στις εκτιμήσεις για την ποσότητα του παραγόμενου ΜΔΚ.

Πίνακας 3: Παραγωγή ΜΔΚ κατά την περίοδο 2006-2007 που ανέφεραν τα κράτη μέλη (τόνοι)

Ζωικά είδη καταγωγής |

Πουλερικά | Χοίροι | Κουνέλια | Δεν διευκρινίζεται | Σύνολο |

Υψηλή πίεση | 255 867 | 13 574 | 0 | 200 564 | 470 005 |

Χαμηλή πίεση | 87 347 | 18 827 | 0 | 30 979 | 137 153 |

Δεν διευκρινίζεται | 65 000 | 25 000 | 73 | 1 170 | 91 243 |

Σύνολο | 408 213 | 57 401 | 73 | 232 713 | 698 400 |

Η συνολική ποσότητα ΜΔΚ που παράγεται σε 20 κράτη μέλη προσεγγίζει τους 700 000 τόνους ανά έτος (περίοδος 2006-2007). Στις περιπτώσεις εκείνες όπου προσδιοριζόταν η μέθοδος παραγωγής, το ΜΔΚ υψηλής πίεσης αντιπροσώπευε το 77% και το ΜΔΚ χαμηλής το 23%. Όταν γινόταν αναφορά στο ζωικό είδος, το 88% του ΜΔΚ προερχόταν από πουλερικά (κυρίως κοτόπουλα κρεατοπαραγωγής, και στη συνέχεια γαλοπούλες) και περισσότερο από το 11% από χοίρους. Η παραγωγή ΜΔΚ από άλλα ζωικά είδη είναι προς το παρόν αμελητέα.

Συνολικά, η αξία του ΜΔΚ υψηλής πίεσης, που ανέφεραν τα κράτη μέλη ποικίλει από 0,3 σε 0,6 ευρώ ανά kg. Για το ΜΔΚ χαμηλής πίεσης αναφέρθηκε αξία της τάξης του 0,6 έως 1,5 ευρώ ανά kg. H συνολική αξία της καταγραφόμενης παραγωγής ΜΔΚ μπορεί, συνεπώς, να εκτιμηθεί μεταξύ 400 και 900 εκατομμυρίων ευρώ ετησίως.

Η ΕΕ27 παράγει πάνω από 11 εκατομμύρια τόνους κρέατος πουλερικών ανά έτος, με εκτιμώμενο ετήσιο κύκλο εργασιών περίπου 20 δισεκατομμύρια ευρώ. Η παραγωγή ΜΔΚ από κοτόπουλα αντιπροσωπεύει 2 έως 4% αυτής της αξίας. Η ΕΕ27 παράγει πάνω από 22,5 εκατομμύρια τόνους κρέατος χοίρων ανά έτος, με εκτιμώμενο ετήσιο κύκλο εργασιών περίπου 35 δισεκατομμύρια ευρώ. Η παραγωγή ΜΔΚ από χοίρους αντιπροσωπεύει 0,1 έως 0,3% αυτής της αξίας. Το κύριο μέρος της παραγωγής στον κλάδο χοιροειδών αντιστοιχεί στο ΜΔΚ χαμηλής πίεσης.

Χρήση του ΜΔΚ

Κράτη μέλη

Το ΜΔΚ χαμηλής και υψηλής πίεσης χρησιμοποιείται κατά κύριο λόγο για τρόφιμα που προορίζονται για ανθρώπινη κατανάλωση, και ένα περιορισμένο ποσοστό του ΜΔΚ υψηλής πίεσης χρησιμοποιείται για τη διατροφή οικόσιτων ζώων. Τα περισσότερα κράτη μέλη έχουν ανακοινώσει ότι το ΜΔΚ χρησιμοποιείται σε προϊόντα με βάση το κρέας που πρέπει να υφίστανται θερμική επεξεργασία π.χ. λουκάνικα Φρανκφούρτης. Ορισμένα κράτη μέλη αναφέρουν τη χρήση ΜΔΚ χαμηλής πίεσης για παρασκευάσματα κρέατος (π.χ. κεφτεδάκια). Άλλα ανέφεραν ότι μόνο το ΜΔΚ χαμηλής πίεσης χρησιμοποιείται για την παραγωγή προϊόντων με βάση το κρέας, ενώ το ΜΔΚ υψηλής πίεσης χρησιμοποιείται μόνο στην παραγωγή τροφών για οικόσιτα ζώα.

23 κράτη μέλη ανέφεραν ότι επιθυμούν να συνεχίσουν την παραγωγή ΜΔΚ. Δύο από αυτά επιτρέπουν μόνο τη μέθοδο χαμηλής πίεσης. Τέσσερα κράτη μέλη δεν παράγουν ΜΔΚ.

Η πλειονότητα των κρατών μελών (20) θεωρούν ότι η κατανάλωση τροφίμων για την παραγωγή των οποίων χρησιμοποιείται ΜΔΚ δεν εγκυμονεί κινδύνους όσον αφορά την ασφάλεια, επειδή στη νομοθεσία της ΕΕ θεσπίζονται απαιτήσεις ασφαλείας για τα τρόφιμα. Επιπλέον, ο κίνδυνος ΣΕΒ καλύπτεται χάρη στην απαγόρευση της παραγωγής ΜΔΚ που προέρχεται από οστά βοοειδών και αιγοπροβάτων από χώρες ή περιοχές με ελεγχόμενο ή μη καθορισμένο κίνδυνο ΣΕΒ.

Βιομηχανία κρέατος

Ο κλάδος παραγωγής ΜΔΚ εκδήλωσε ενδιαφέρον για την παραγωγή ΜΔΚ τόσο χαμηλής όσο και υψηλής πίεσης. Υπάρχει μεγάλη διαφορά στον όγκο της παραγωγής, στις μεθόδους παραγωγής και στη χρήση και των δύο τεχνικών παραγωγής ΜΔΚ μεταξύ των κρατών μελών.

Το ενδιαφέρον για την παραγωγή ΜΔΚ χαμηλής πίεσης εξαρτάται από τη δυνατότητα αξιοποίησης της προκύπτουσας καλύτερης ποιότητας έναντι του ΜΔΤ υψηλής πίεσης. Το ΜΔΚ χρησιμοποιείται στην παρασκευή προϊόντων με βάση το κρέας λόγω της δομής του και της συνδετικής του ικανότητας.

Καταναλωτές

Η ποιότητα των προϊόντων με βάση το κρέας απασχολεί ιδιαίτερα τους καταναλωτές που εκφράζουν επιφυλάξεις όσον αφορά την περιεκτικότητα των προϊόντων με βάση το κρέας που διατίθενται στην αγορά. Η επισήμανση του ΜΔΚ ως συστατικού θεωρείται σημαντικός δείκτης για τη σχετική ποιότητα των προϊόντων με βάση το κρέας. Η χρήση ΜΔΚ συνδέεται συχνά με χαμηλής ποιότητας προϊόντα.

Η ένωση καταναλωτών θα μπορούσε να υποστηρίξει τη χρήση του ΜΔΚ υπό την προϋπόθεση ότι η χρήση του θα επισημαίνεται δεόντως και ότι θα θεσπιστούν σαφέστεροι κανόνες για την παραγωγή και τη χρήση του.

Επομένως, από την πλευρά των καταναλωτών δεν μπορεί να γίνει αποδεκτή η συμπερίληψη του ΜΔΚ στον ορισμό του κρέατος για λόγους επισήμανσης.

Ενδοενωσιακό εμπόριο, εισαγωγές και εξαγωγές ΜΔΚ

Τα κράτη μέλη αναφέρθηκαν στο ενδοενωσιακό εμπόριο χωρίς ωστόσο να μπορέσουν να υποβάλουν επακριβή στοιχεία.

Ο μεγαλύτερος όγκος των εξαγωγών αφορά το ΜΔΚ υψηλής πίεσης. Το 2008, εκτιμάται ότι οι εξαγωγές ΜΔΚ έφθασαν περίπου τους 150 000 τόνους, με προορισμό κυρίως τη Ρωσία (49%), την Ουκρανία (33)% και άλλες χώρες της πρώην Σοβιετικής Ένωσης. Το 2008 οι εξαγωγές αντιπροσώπευσαν το 20% της παραγωγής ΜΔΚ στην ΕΕ αξίας 83 εκατομμυρίων ευρώ και σημειώθηκε αύξηση 32% έναντι του 2007.

Πριν από την έκδοση του κανονισμού (ΕΚ) αριθ. 853/2004, οι εισαγωγές ΜΔΚ απαγορεύονταν.

Όσον αφορά κρέας που προέρχεται από δίχηλα ζώα και μετά την έκδοση του κανονισμού (ΕΚ) αριθ. 853/2004, μια τρίτη χώρα που περιλαμβάνεται στον πίνακα εισαγωγών νωπού κρέατος, μπορεί να ζητήσει την καταχώριση εγκατάστασης παραγωγής ΜΔΚ. Βάσει της συμφωνίας ισοτιμίας έχουν καταχωρισθεί τέσσερις εγκαταστάσεις από τη Νέα Ζηλανδία οι οποίες επιτρέπεται να εξάγουν ΜΔΚ.

Όσον αφορά το κρέας πουλερικών, επειδή δεν έχει συνταχθεί κανένα πιστοποιητικό εισαγωγής σύμφωνα με τον κανονισμό (ΕΚ) αριθ.798/2008[13]της Επιτροπής, απαγορεύονται οι εισαγωγές ΜΔΚ πουλερικών.

Εφαρμογη των απαιτησεων σε θεματα υγιεινησ και επισημανσησ για το ΜΔΚ

Επίσημοι έλεγχοι

Η αξιολόγηση του συστήματος επίσημων ελέγχων που διενεργείται από τις αρμόδιες αρχές σε εγκαταστάσεις που παράγουν, χειρίζονται και χρησιμοποιούν ΜΔΚ αποτελεί αρμοδιότητα των αποστολών του ΓΤΚΘ στα κράτη μέλη και σε τρίτες χώρες. Επισημάνθηκαν ορισμένες ελλείψεις (π.χ. ποιότητα πρώτων υλών, συμμόρφωση με μικροβιολογικά κριτήρια) ωστόσο, εν γένει, οι εκθέσεις κατέληγαν στο συμπέρασμα ότι οι συνθήκες παραγωγής, χειρισμού και χρήσης ΜΔΚ πληρούσαν κατά κανόνα τις απαιτήσεις της ΕΕ.

Όσον αφορά τους επίσημους ελέγχους που διενεργούνται στα κράτη μέλη, μπορούν να χρησιμοποιηθούν οπτικοί ή μικροσκοπικοί δείκτες για την παραγωγή ΜΔΚ ή όταν το ΜΔΚ χρησιμοποιείται ως πρώτη ύλη. Ωστόσο, όσον αφορά τη λιανική πώληση, όταν οι επίσημοι έλεγχοι επικεντρώνονται, μεταξύ άλλων, στην ορθή επισήμανση των τελικών προϊόντων που περιέχουν ΜΔΚ, διαπιστώνεται ότι γίνεται περιορισμένη χρήση ανάλογων δεικτών, ιδίως στην περίπτωση ΜΔΚ χαμηλής πίεσης.

Πτυχές ασφάλειας των τροφίμων

Κατά κανόνα, το ΜΔΚ μπορεί να χρησιμοποιείται μόνο σε προϊόντα με βάση το κρέας που έχουν υποστεί θερμική επεξεργασία και παράγονται σε εγκεκριμένες εγκαταστάσεις. Ωστόσο, το ΜΔΚ χαμηλής πίεσης μπορεί, υπό ορισμένες συνθήκες, να χρησιμοποιείται και σε παρασκευάσματα κρέατος που δεν προορίζονται για κατανάλωση μετά από θερμική επεξεργασία.

Λαμβανομένης υπόψη της εμπειρίας από την εφαρμογή των υφιστάμενων κανόνων υγιεινής, μπορεί να εξαχθεί το συμπέρασμα ότι οι κίνδυνοι για τη δημόσια υγεία που συνδέονται με την κατανάλωση παρασκευασμάτων κρέατος και προϊόντων με βάση το κρέας, όταν ως πρώτη ύλη χρησιμοποιείται ΜΔΚ, μπορούν να θεωρηθούν αμελητέοι. Επομένως, θεωρείται ότι η συνέχιση της παραγωγής ΜΔΚ, όταν διεξάγεται σύμφωνα με τους ισχύοντες κανόνες υγιεινής, δεν ενέχει κίνδυνο για τη δημόσια υγεία και ότι, επομένως, δεν χρειάζεται να μεταβληθούν οι σχετικές νομοθετικές διατάξεις.

Στοιχεία για τη συμμόρφωση με μικροβιολογικά κριτήρια όπως η απουσία σαλμονέλας σε ΜΔΚ περιέχονται συνοπτικά στην ετήσια συνοπτική έκθεση της ΕΕ για τις τάσεις και τις πηγές ζωονόσων και ζωονοσογόνων παραγόντων και εστιών τροφιμογενών λοιμώξεων στην ΕΕ, που εκπονήθηκε από την Ευρωπαϊκή Αρχή για την Ασφάλεια των Τροφίμων (EFSA) και το Ευρωπαϊκό Κέντρο για την Πρόληψη και τον Έλεγχο των Νόσων (ECDC). Τα πλέον πρόσφατα στοιχεία από το 2008[14] αναφέρουν αυξητική τάση στη συμμόρφωση του ΜΔΚ με το κριτήριο για τη σαλμονέλα από το 2006. Το 2008

( το 1,6% των δειγμάτων ΜΔΚ δεν πληρούσε το κριτήριο για τη σαλμονέλα· ανάλογο ήταν και το ποσοστό της μη συμμόρφωσης των δειγμάτων κιμά, παρασκευασμάτων κρέατος και προϊόντων με βάση το κρέας.

( στο 2,7% των παρτίδων ΜΔΚ δεν υπήρχε συμμόρφωση και αυτό το ποσοστό ήταν ελαφρά υψηλότερο από το ποσοστό των παρτίδων των υπόλοιπων προϊόντων. Το ποσοστό αυτό είναι υψηλότερο από το ποσοστό των θετικών δειγμάτων, επειδή μια παρτίδα θεωρείται θετική εάν ένα από τα δείγματα που περιέχει είναι θετικό.

Εφαρμογή του ορισμού του ΜΔΚ

Στο διάστημα που μεσολάβησε από την εφαρμογή του κανονισμού (ΕΚ) αριθ. 853/2004 αναφέρθηκαν ορισμένες δυσκολίες στην εφαρμογή του ορισμού του ΜΔΚ. Για παράδειγμα, δεν χρησιμοποιούνται μόνο «οστά με σάρκα μετά την αποστέωση ή σφάγια πουλερικών» ως πρώτη ύλη για την παραγωγή ΜΔΚ, αλλά, για παράδειγμα, και αποστεωμένο κρέας.

Σε ορισμένα κράτη μέλη, στην περίπτωση που χρησιμοποιείται τεχνολογία μηχανικού διαχωρισμού, το προϊόν θεωρείται ΜΔΚ, ακόμη και εάν η πρώτη ύλη δεν περιέχει οστά με σάρκα μετά την αποστέωση ή από σφάγια πουλερικών ή δεν υπάρχει σαφής απώλεια ή μεταβολή της δομής των μυϊκών ινών. Σε άλλα κράτη μέλη, το προϊόν θεωρείται ΜΔΚ μόνο εάν πληροί όλα τα επιμέρους στοιχεία του ορισμού του ΜΔΚ. Ο κλάδος παραγωγής κρέατος υποστηρίζει τη δεύτερη άποψη ότι δηλαδή το τελικό προϊόν πρέπει να θεωρείται κρέας ή χωριστή κατηγορία κρέατος, ανεξάρτητα από τη μέθοδο παραγωγής.

Οι ταχείες τεχνολογικές εξελίξεις στον εν λόγω τομέα οδήγησαν επίσης στη σημερινή κατάσταση κατά την οποία είναι δυνατόν το τελικό προϊόν ορισμένων τεχνολογιών, που χρησιμοποιούν τη μέθοδο μηχανικού διαχωρισμού του κρέατος, να έχει χαρακτηριστικά που μοιάζουν ή είναι παρεμφερή με εκείνα του κιμά. Η Επιτροπή θεωρεί ότι ένα τέτοιου είδους προϊόν, σύμφωνα με την ισχύουσα νομοθεσία, καλύπτεται από τον ορισμό του ΜΔΚ και πρέπει, επομένως, να επισημαίνεται ανάλογα.

Επιπλέον, οι μέθοδοι που χρησιμοποιούνται από τις επιχειρήσεις τροφίμων για την παραγωγή ΜΔΚ χρησιμοποιούνται, επίσης, για την αφαίρεση του κρέατος από τα οστά μετά από θερμική επεξεργασία. Ωστόσο, μόνο το νωπό κρέας, όπως ορίζεται στο παράρτημα Ι του κανονισμού (ΕΚ) αριθ. 853/2004, θεωρείται πρώτη ύλη για την παραγωγή ΜΔΚ. Παρατηρήθηκε αβεβαιότητα ως προς το κατά πόσο το παραγόμενο προϊόν θα πρέπει να θεωρείται ΜΔΚ (και να επισημαίνεται ανάλογα). Οι μέθοδοι για την επίσημη εργαστηριακή δοκιμή των προϊόντων που χρησιμοποιούνται για την εξακρίβωση της παρουσίας ΜΔΚ σε προϊόντα με βάση το κρέας δεν είναι σε θέση να κάνουν διάκριση εάν η πρώτη ύλη είναι ΜΔΚ ή προϊόν που έχει ληφθεί από οστά μετά από θερμική επεξεργασία με αποτέλεσμα να δημιουργούνται δυσκολίες κατά τη διενέργεια επίσημων ελέγχων σε ορισμένα κράτη μέλη.

Οι διαφορές αυτές στην εφαρμογή του ορισμού του ΜΔΚ μπορούν να οδηγήσουν σε αθέμιτο ανταγωνισμό επειδή το ίδιο προϊόν, όταν χρησιμοποιείται για την παραγωγή προϊόντων με βάση το κρέας, μπορεί να επισημανθεί ως κρέας σε ορισμένα κράτη μέλη και ως ΜΔΚ σε άλλα.

Απαιτήσεις επισήμανσης για τις δύο κατηγορίες ΜΔΚ

Εκτός από το εναρμονισμένο κριτήριο της ΕΕ για την περιεκτικότητα, χρησιμοποιούνται διάφορα κριτήρια από τα κράτη μέλη για να γίνεται διαφοροποίηση μεταξύ των ΜΔΚ υψηλής και χαμηλής πίεσης. Τα κριτήρια αυτά βασίζονται στη μέθοδο παραγωγής, στην πίεση και στο μέγεθος του χρησιμοποιούμενου φίλτρου, στην οπτική αξιολόγηση του παραγόμενου ΜΔΚ, στην περιεκτικότητα σε πρωτεΐνη και σε λίπος και στην ιστολογική εξέταση προκειμένου να αποτιμηθεί η απώλεια ή μεταβολή της δομής των μυϊκών ινών.

Το ΜΔΚ χαμηλής και υψηλής πίεσης καλύπτεται από τον ορισμό του ΜΔΚ και πρέπει να επισημαίνεται ανάλογα (βλέπε παραπάνω). Όσον αφορά το ΜΔΚ υψηλής πίεσης, όλοι οι φορείς που συμμετείχαν στη διαβούλευση συμφώνησαν να εφαρμόζουν τους ισχύοντες κανόνες επισήμανσης.

Ωστόσο, όσον αφορά το ΜΔΚ χαμηλής πίεσης, ο κλάδος παραγωγής κρέατος πιστεύει ότι όταν, ύστερα από οπτική κυρίως εξέταση, το προϊόν δεν μπορεί να διακριθεί από τον κιμά, θα πρέπει να μπορεί να επισημαίνεται ως κρέας (κρέας ή ειδική κατηγορία κρέατος), ανεξάρτητα από τη μέθοδο παραγωγής. Τα επιχειρήματά τους βασίζονται στην ποιότητα του ΜΔΚ χαμηλής πίεσης έναντι του ΜΔΚ υψηλής πίεσης.

Οι ενώσεις καταναλωτών και τα περισσότερα κράτη μέλη, που τοποθετήθηκαν πάνω στο θέμα αυτό, προτιμούν να μη γίνεται διάκριση μεταξύ των δύο τύπων ΜΔΚ στην επισήμανση εφόσον δεν είναι βέβαιο ότι οι καταναλωτές είναι σε θέση να κατανοήσουν τη διαφορά μεταξύ ΜΔΚ χαμηλής και υψηλής πίεσης.

Οι ενώσεις καταναλωτών πιστεύουν ότι το σημαντικότερο είναι να ενημερώνονται σωστά οι καταναλωτές για τα συστατικά και την ποιότητα τους. Κατά τη γνώμη τους, πρέπει να παραμείνει η υποχρέωση επισήμανσης της χρήσης ΜΔΚ και δεν θα πρέπει να αποκρύπτεται η παρουσία ΜΔΚ σε προϊόντα, επειδή το ΜΔΚ διαφέρει σημαντικά από το «κρέας», όπως το αντιλαμβάνονται οι καταναλωτές.

Επίσης οι καταναλωτές θεωρούν ότι η υποχρέωση επισήμανσης ΜΔΚ δεν πρέπει να περιορίζεται μόνο σε προσυσκευασμένα τρόφιμα.

Θέση της Επιτροπής

Η Επιτροπή, εν κατακλείδι, υιοθετεί την ακόλουθη θέση:

- Δεν υπάρχουν αντιρρήσεις για τη συνέχιση της χρήσης ΜΔΚ από χοίρους και πουλερικά.

Τα κράτη μέλη και οι οργανώσεις των ενδιαφερομένων μερών υποστηρίζουν τη συνέχιση της χρήσης ΜΔΚ. Μόνο λίγα κράτη μέλη προτιμούν να χρησιμοποιείται μόνον ΜΔΚ χαμηλής πίεσης. Η γενική αυτή στήριξη οφείλεται εν μέρει στο οικονομικό όφελος που προκύπτει από την εν λόγω παραγωγή.

Επιπλέον το επίπεδο συμμόρφωσης με τις απαιτήσεις υγιεινής, συμπεριλαμβανομένων των μικροβιολογικών κριτηρίων, δεν συνιστά λόγο για περαιτέρω περιορισμό της τρέχουσας παραγωγής ΜΔΚ. Μπορεί να εξαχθεί το συμπέρασμα ότι οι κίνδυνοι για τη δημόσια υγεία που συνδέονται με την κατανάλωση παρασκευασμάτων κρέατος και προϊόντων με βάση το κρέας, όταν ως πρώτη ύλη χρησιμοποιείται ΜΔΚ, μπορούν να θεωρηθούν αμελητέοι. Επομένως, δεν θεωρείται αναγκαία η μεταβολή των σχετικών νομοθετικών διατάξεων.

- Η Επιτροπή δεν υποστηρίζει την εκ νέου χρήση ΜΔΚ από βοοειδή και αιγοπρόβατα.

- Αναγνωρίζει την ανάγκη εναρμόνισης του ορισμού των προϊόντων που πρέπει να ορίζονται ως ΜΔΚ. Προκειμένου να διασφαλιστεί η ομοιόμορφη εφαρμογή του δικαίου της ΕΕ και ο θεμιτός ανταγωνισμός στην αγορά της ΕΕ η Επιτροπή θα υποβάλει έγγραφο κατευθυντήριων γραμμών για την καλύτερη επισήμανση των προϊόντων που πρέπει θεωρούνται ΜΔΚ ή, κατά περίπτωση, θα προτείνει νομοθετικές τροποποιήσεις.

- Θεωρεί ότι η υποχρέωση επισήμανσης της χρήσης του ΜΔΚ πρέπει να διατηρηθεί προκειμένου να διασφαλίζεται ότι οι καταναλωτές ενημερώνονται εν γένει για τη χρήση των ΜΔΚ. Επιπλέον, η Επιτροπή δεν υποστηρίζει τη διαφοροποίηση των διατάξεων επισήμανσης του ΜΔΚ χαμηλής και υψηλής πίεσης. Επομένως, η Επιτροπή πιστεύει ότι οι ισχύουσες διατάξεις επισήμανσης είναι οι δέουσες και ότι επομένως δεν χρήζουν αλλαγής.

ΠΑΡΑΡΤΗΜΑ I

Ειδικές απαιτήσεις υγιεινής για το ΜΔΚ (κανονισμοί (EΚ) αριθ. 853/2004 και 2074/2005)

Πίνακας 1: Σύγκριση απαιτήσεων υγιεινής για τις πρώτες ύλες για την παραγωγή ΜΔΚ.

ΜΔΚ «χαμηλής» πίεσης | ΜΔΚ «υψηλής» πίεσης |

Σφάγια πουλερικών | Έως 3 ημερών | Έως 3 ημερών |

Άλλες πρώτες ύλες από επιτόπια σφαγεία | Έως 7 ημερών | Έως 7 ημερών |

Άλλες πρώτες ύλες από άλλες εγκαταστάσεις | Έως 5 ημερών | Έως 5 ημερών |

Μηχανικός διαχωρισμός | Αμέσως μετά την αποστέωση | Εάν όχι αμέσως μετά την αποστέωση, αποθήκευση και μεταφορά στους < 2°C ή κατάψυξη των οστών στους < -18°C (χωρίς εκ νέου κατάψυξη) |

Πίνακας 2: Σύγκριση των απαιτήσεων υγιεινής του ΜΔΚ μετά την παραγωγή

ΜΔΚ «χαμηλής» πίεσης | ΜΔΚ «υψηλής» πίεσης |

Αποθήκευση σε περίπτωση μη άμεσης χρήσης | Πρώτη και δεύτερη συσκευασία, ψύξη σε 2°C κατ’ ανώτατο όριο ή κατάψυξη σε εσωτερική θερμοκρασία < -18°C | Πρώτη και δεύτερη συσκευασία, ψύξη σε 2°C κατ‘ ανώτατο όριο εάν υποστεί επεξεργασία μέσα στις πρώτες 24 ώρες· διαφορετικά, κατάψυξη 12 ώρες μετά την παραγωγή, ούτως ώστε η εσωτερική θερμοκρασία να φθάσει < -18°C μέσα σε 6 ώρες. Ανώτατη περίοδος διατήρησης ΜΔΚ στην κατάψυξη σε < -18°C 3 μήνες. |

Χρήσεις | Εάν ο υπεύθυνος επιχείρησης τροφίμων έχει διενεργήσει αναλύσεις από τις οποίες προκύπτει ότι το ΜΔΚ πληροί τα μικροβιολογικά κριτήρια που ισχύουν για τον κιμά[15] ( σε παρασκευάσματα κρέατος που σαφώς δεν προορίζονται να καταναλωθούν πριν υποστούν θερμική επεξεργασία: ( σε προϊόντα µε βάση το κρέας: Εάν το ΜΔΚ δεν πληροί τα μικροβιολογικά κριτήρια: μόνο σε προϊόντα κρέατος που έχουν υποστεί θερμική επεξεργασία σε εγκεκριμένες εγκαταστάσεις | Μόνο σε προϊόντα κρέατος που έχουν υποστεί θερμική επεξεργασία σε εγκεκριμένες εγκαταστάσεις |

Περιεκτικότητα σε ασβέστιο[16] | 0,1% κατ’ ανώτατο όριο (= 100 mg/100g ή 1000 ppm) του νωπού προϊόντος | Δεν προσδιορίζεται |

ΠΑΡΑΡΤΗΜΑ II

Παραδείγματα παραμέτρων που είναι σημαντικές για τις ποιοτικές πτυχές του ΜΔΚ λόγω των διαφορών στις μηχανές που χρησιμοποιούνται για την παραγωγή

( Διάμετρος οπής πλάκας απόρριψης

( Διάμετρος οπών διάτρησης τυμπάνου

( Ταχύτητα μηχανής

( Τάση μηχανής

( Πίεση σε διάφορα μέρη της μηχανής

( Χρονική διάρκεια άσκησης πίεσης

( Τροφοδότηση με τεμαχισμένο κρέας (οστά, τένοντες κ.λπ)

[1] Κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών, όπως τροποποιήθηκε τελευταία με τον κανονισμό (ΕΚ) αριθ. 1923/2006.

[2] Τα περισσότερα από τα εμπορεύσιμα μέρη πουλερικών (π.χ. στήθος, μπούτι, φτερούγες) αφαιρούνται με άλλα μέσα όπως με την κοπή, προτού το εναπομένον σφάγιο υποστεί μηχανικό διαχωρισμό.

[3] UECBV – Ευρωπαϊκή Ένωση Κτηνοτροφίας και Εμπορίου Κρέατος .

[4] AVEC – Ένωση κλάδου παραγωγής και εμπορίου πουλερικών στις χώρες της ΕΕ.

[5] Clitravi – Κέντρο Επαφής για τη Βιομηχανία Επεξεργασίας Κρέατος στην ΕΕ.

[6] Συνομοσπονδία βιομηχανιών τροφίμων και ποτών στην ΕΕ.

[7] Ευρωπαϊκός Οργανισμός Καταναλωτών

[8] Κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (ΕΕ L 226 της 25.6.2004, σ. 22).

[9] Κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (ΕΕ L 226, 25/6/2004, σ. 3).

[10] Οδηγία 2001/101/ΕΚ της Επιτροπής, της 26ης Νοεμβρίου 2001, για την τροποποίηση της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου για την προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων

[11] Παράγραφος 1.14 του παραρτήματος I του κανονισμού (ΕΚ) αριθ. 853/2004.

[12] Ο ορισμός για τον κιμά στον κανονισμό (EΚ) αριθ. 853/2004 είναι «κρέας χωρίς οστά το οποίο έχει υποστεί άλεσμα σε τεμάχια και περιέχει αλάτι σε ποσοστό μικρότερο του 1%)».

[13] Κανονισμός (ΕΚ) αριθ. 798/2008 της Επιτροπής σχετικά με την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και προϊόντα πουλερικών και σχετικά με τον καθορισμό των απαιτήσεων κτηνιατρικής πιστοποίησης (ΕΕ L 226 της 23.8.2008, σ. 1).

[14] The EFSA Journal (2010), 1496.

[15] Απουσία σαλμονέλας σε 25 g (5 δείγματα) εάν πρόκειται να καταναλωθεί ωμό ή εάν προέρχεται από πουλερικά. Απουσία σαλμονέλας σε 10 g (5 δείγματα) εάν δεν προέρχεται από πουλερικά και προορίζεται να καταναλωθεί μαγειρεμένο.

[16] Σύμφωνα με το άρθρο 4 και το παράρτημα IV του κανονισμού (EΚ) αριθ. 2074/2005 της Επιτροπής της 5ης Δεκεμβρίου 2005 η περιεκτικότητα σε ασβέστιο του ΜΔΚ που δεν υπερβαίνει το 0,1% (100mg/100g ή 1000 ppm) και καθορίζεται με την τυποποιημένη μέθοδο δεν θεωρείται αισθητά μεγαλύτερη από εκείνη του κιμά.